CELEX: 52014XG0201(02)
Language: ro
Date: 2014-02-01 00:00:00
Title: Concluziile Consiliului privind consolidarea incluziunii sociale a tinerilor care nu sunt încadrați profesional și nu urmează niciun program educațional sau de formare

1.2.2014   
            
            
               RO
            
            
               Jurnalul Oficial al Uniunii Europene
            
            
               C 30/5
            
         Concluziile Consiliului privind consolidarea incluziunii sociale a tinerilor care nu sunt încadrați profesional și nu urmează niciun program educațional sau de formare
   2014/C 30/03
   CONSILIUL ȘI REPREZENTANȚII GUVERNELOR STATELOR MEMBRE, REUNIȚI ÎN CADRUL CONSILIULUI:
   RECUNOSC FAPTUL CĂ:
   
               1.
            
            
               Tinerii, femei și bărbați, reprezintă o resursă importantă a Europei. Ei reprezintă potențial pentru prezent și pentru viitor; cu toate acestea, tinerii se confruntă cu numeroase dificultăți, cum ar fi șomajul și problemele sociale conexe (1). Pentru a ieși din criza actuală și a preveni apariția unor probleme similare în viitor, toate statele membre trebuie să treacă la acțiuni imediate în vederea promovării ocupării forței de muncă în rândul tinerilor, a educației și formării, a participării și incluziunii sociale a tinerilor.
            
         
               2.
            
            
               Tinerii care nu sunt încadrați profesional și nu urmează niciun program educațional sau de formare (denumiți în continuare „tineri în situație de NEET”) (2) se pot confrunta cu condiții sociale negative, precum izolarea, lipsa autonomiei, implicare în comportament de risc și sănătate mentală și fizică instabilă, care îi expun la riscuri mai ridicate de șomaj și excluziune socială mai târziu în viață. Excluziunea socială a tinerilor, în special a tinerilor în situație de NEET, poate avea consecințe negative pentru economie și poate duce la costuri semnificative pentru Europa. În 2011, pierderea economică cauzată de dezangajarea tinerilor de pe piața muncii s-a ridicat la 153 de miliarde de euro. Aceasta este o estimare prudentă și reprezintă 1,2 % din PIB-ul UE (3).
            
         
               3.
            
            
               Tinerii în situație de NEET sunt mai mult sau mai puțin vulnerabili, cu caracteristici și necesități diferite. Prin urmare, este necesară o abordare personalizată pentru a-i (re)integra efectiv și cu succes în piața muncii, în sistemul de educație sau formare și în viața socială.
            
         
               4.
            
            
               Această abordare a fost recunoscută de Recomandarea Consiliului privind înființarea unei garanții pentru tineret, adoptată la 22 aprilie 2013 (4). Această recomandare stabilește că toți tinerii sub vârsta de 25 de ani ar trebui să primească o ofertă de muncă de bună calitate, de continuare a educației, de ucenicie sau de stagiu într-un interval de patru luni de la intrarea în șomaj sau de la momentul în care nu mai urmează o formă de învățământ formal (5).
            
         
               5.
            
            
               Panorama competențelor în UE și previziunile Cedefop legate de competențe pot sprijini inițiativele politice destinate să reducă șomajul în rândul tinerilor prin facilitarea identificării deficitelor emergente în materie de competențe, precum și a tendințelor în materie de competențe și a perspectivelor pieței muncii.
            
         
               6.
            
            
               Factorii de risc care sporesc pericolul de a ajunge în situație de NEET sunt adeseori o combinație de circumstanțe personale, economice, educaționale și sociale.
            
         
               7.
            
            
               Activitățile pentru tineret, activitățile de voluntariat, cetățenia activă și învățarea nonformală și informală pot juca un rol important și complementar, având valoare adăugată pentru toți tinerii, în special pentru cei în situație de NEET, în tranziția către piața muncii, prin: crearea de punți între sistemele de educație și de ocupare a forței de muncă, completarea sistemului de educație formală, asigurarea încrederii de sine, a capitalului social și a propriei dezvoltări și sporirea competențelor comportamentale și tehnice care măresc capacitatea de inserție profesională.
            
         
               8.
            
            
               Concluziile comune ale Conferinței UE pentru tineret organizate de președinția lituaniană între 9 și 12 septembrie 2013 accentuează nevoia de a se adapta educația la necesitățile tinerilor și la cererile pieței muncii pentru facilitarea tranziției de la învățământ la activitatea profesională și pentru îmbunătățirea condițiilor de integrare a tinerilor în piața muncii (6).
            
         CONSIDERĂ CĂ:
   
               9.
            
            
               Sunt necesare analizarea și evaluarea cercetării, a sistemelor și a programelor existente la nivel local, regional, național și european, legate de tinerii în situație de NEET, în vederea identificării obstacolelor în calea accesului lor la servicii, în special pentru cei care sunt inactivi.
            
         
               10.
            
            
               Politica privind tineretul, în special activitățile pentru tineret, poate contribui la punerea în aplicare cu succes a inițiativelor UE de combatere a șomajului și a inactivității în rândul tinerilor, cum sunt pachetul privind ocuparea forței de muncă în rândul tinerilor și, în special, garanția pentru tineret. Prin urmare, pentru a obține cele mai bune rezultate posibil, sunt necesare măsuri naționale și alte instrumente politice care să fie coerente și să se consolideze reciproc.
            
         
               11.
            
            
               Pentru a se îmbunătăți incluziunea socială a tinerilor în situație de NEET, ar trebui să se asigure o abordare holistică și cooperarea intersectorială. Pentru îmbunătățirea posibilităților de a se integra pe piața muncii și în societate, investițiile sociale în competențele și capacitățile persoanelor pe parcursul întregii vieți sunt esențiale (7). Toate instrumentele, măsurile și acțiunile de politică ar trebui să fie coordonate și puse în aplicare la nivel local, regional, național și european și ar trebui să includă o gamă largă de părți interesate de elaborarea și prezentarea unor măsuri de incluziune socială a tinerilor.
            
         
               12.
            
            
               Prevenirea ar trebui să reprezinte o prioritate pentru a se evita creșterea numărului de tineri care ajung în situație de NEET și pentru a se rupe ciclul intergenerațional al excluziunii sociale. Pentru a se asigura o intervenție rapidă cu scopul de a se evita ca tinerii să ajungă în situație de NEET, este necesară o abordare proactivă care să implice familia, educatorii de la vârsta preșcolară, școlile, mai ales învățământul secundar și profesional, furnizorii de formare și de învățare nonformală, organizațiile neguvernamentale (ONG-uri), în special organizațiile de tineret, tinerii lucrători, părinții și alte părți interesate.
            
         
               13.
            
            
               Măsurile de politică trebuie să abordeze diversitatea tinerilor în situație de NEET, în ceea ce privește stadiul în care acestea trebuie să intervină, gama lor de scopuri, obiective și activități. Este necesar să se acorde o mai mare atenție abordării diferențelor de gen în educație, politicilor sociale și de ocupare a forței de muncă și tinerilor cu nevoi speciale.
            
         
               14.
            
            
               Măsurile care se adresează tinerilor în situație de NEET ar trebui să fie personalizate și flexibile și să aibă drept obiectiv înregistrarea de rezultate pozitive pe termen lung pe piața muncii, precum și (re)integrarea în educație sau formare și în viața civică sau socială. Pentru a lucra cu tinerii în situație de NEET, ar trebui să se utilizeze modalități inovatoare, învățarea reciprocă și activitățile de informare.
            
         
               15.
            
            
               Utilizarea eficace a fondurilor structurale și de investiții europene, mai ales a Fondului social european și a inițiativelor și programelor europene, inclusiv inițiativa privind ocuparea forței de muncă în rândul tinerilor și Erasmus+, este vitală pentru a impulsiona proiectele în domeniul incluziunii sociale a tinerilor.
            
         INVITĂ STATELE MEMBRE ȘI COMISIA, ÎN LIMITA COMPETENȚELOR ACESTORA ȘI ȚINÂND SEAMA ÎN MOD CORESPUNZĂTOR DE PRINCIPIUL SUBSIDIARITĂȚII:
   
               16.
            
            
               Să stabilească, să pună în aplicare și să dezvolte în continuare, după caz, strategii sau programe naționale, regionale și/sau locale, precum planurile de punere în aplicare a garanției pentru tineret, pentru îmbunătățirea incluziunii sociale a tinerilor în situație de NEET. Strategiile ar trebui să fie bazate pe elemente concrete, să fie construite pe cooperare intersectorială și să includă toate părțile interesate relevante. Redactarea de strategii ar trebui să includă discuții cu grupul-țintă, planificare, punere în aplicare, monitorizare și evaluare a unor instrumente politice eficace. Monitorizarea și evaluarea accesului la măsuri politice și la rezultate ar trebui să țină cont de aspectele legate de egalitatea de gen.
            
         
      În domeniul prevenirii
   
   
               17.
            
            
               Să promoveze accesul la servicii adecvate, la preț rezonabil, accesibile și la servicii de înaltă calitate, precum educație și îngrijire preșcolară, locuință, servicii de sănătate și sociale, pentru a împiedica tinerii să ajungă în situație de NEET sau să rămână într-o astfel de situație.
            
         
               18.
            
            
               Să promoveze și să investească în activități de tineret și să faciliteze accesul tinerilor în situație de NEET la serviciile lor, prin consolidarea cooperării intersectoriale între părțile interesate relevante.
            
         
               19.
            
            
               Să recurgă la o abordare cuprinzătoare pentru reducerea părăsirii timpurii a școlii, care să includă măsuri de prevenire și de intervenție (8).
            
         
               20.
            
            
               Să dezvolte și să pună în aplicare abordări noi și personalizate, precum activitățile de tineret detașate și/sau de informare, pentru mai buna incluziune socială a tinerilor în situație de NEET. Să utilizeze pe deplin potențialul activităților pentru tineret de a oferi tinerilor încredere în sine și autodezvoltare și de a contribui la reducerea părăsirii timpurii a școlii (9).
            
         
               21.
            
            
               Să încurajeze și să sprijine îndrumarea de înaltă calitate, inclusiv informarea referitoare la carieră, informarea privind drepturile la locul de muncă, perspectivele de angajare și de educație, posibilitățile de liberă circulație, precum și consiliere mai cuprinzătoare și sprijin pentru toți tinerii, în special pentru cei care riscă să ajungă în situație de NEET și pentru familiile acestora.
            
         
               22.
            
            
               Să consolideze capacitatea organizațiilor de tineret, a activităților de tineret și a altor forme de incluziune ca mijloc de participare și să utilizeze potențialul acestora de stimulare a incluziunii sociale a tinerilor în situație de NEET.
            
         
               23.
            
            
               Să încurajeze inițiativele locale și planurile de coeziune sociale să dezvolte acțiuni specifice care să vizeze tinerii în situație de NEET pentru a-i (re)integra în comunitățile locale.
            
         
               24.
            
            
               Să utilizeze Portalul european pentru tineret ca platformă de informare pentru informarea tinerilor în legătură cu aspecte legate de incluziunea socială.
            
         
      În domeniul educației, al formării și al învățării non-formale
   
   
               25.
            
            
               Să extindă accesul la educație prin acordarea unei a doua șanse și să sprijine dobândirea și/sau dezvoltarea unor aptitudini și competențe care satisfac necesitățile pieței muncii.
            
         
               26.
            
            
               Să promoveze și să extindă disponibilitatea îndrumării profesionale și a orientării adaptate nevoilor tinerilor excluși din punct de vedere social, în toate momentele vieții acestora.
            
         
               27.
            
            
               Să instituie, cel târziu până în 2018, în conformitate cu circumstanțele și caracteristicile naționale și în modul pe care statele membre îl consideră adecvat, măsuri de validare a învățării nonformale și informale care să permită persoanelor să utilizeze aceste lecții pentru cariera lor și pentru a continua să învețe (10).
            
         
               28.
            
            
               Să crească accesul la servicii de înaltă calitate de educație și îngrijire a copiilor de vârstă fragedă. Ar trebui să se asigure un sprijin suplimentar copiilor din medii dezavantajate (11).
            
         
               29.
            
            
               Să pună în aplicare programul Erasmus+ ca instrument de sprijin pentru dobândirea de competențe și aptitudini sociale și civice și de consolidare a mobilității și a capacității de inserție profesională a tinerilor.
            
         
      În domeniul tranziției de la educație la activitatea profesională
   
   
               30.
            
            
               Să dezvolte parteneriate între serviciile publice și private de ocupare a forței de muncă, serviciile de orientare profesională, alte servicii care vizează tineretul (ONG-uri, centre și asociații pentru tineret) care să faciliteze tranziția ușoară de la șomaj, inactivitate, învățământ sau formare la activitatea profesională.
            
         
               31.
            
            
               Să promoveze învățarea bazată pe muncă de înaltă calitate, precum uceniciile și stagiile profesionale și de formare, ca măsură eficace de îmbunătățire a tranzițiilor durabile de la educație și formare la activitatea profesională, mai ales prin stimularea competențelor relevante pentru piața muncii și prin îmbunătățirea corelării competențelor, printre altele, în contextul declarației Consiliului privind Alianța europeană pentru ucenicii (12).
            
         
               32.
            
            
               Să pună în aplicare măsuri pentru combaterea șomajului în rândul tinerilor, în special pentru îmbunătățirea tranzițiilor, ținând cont de Recomandarea Consiliului privind înființarea unei garanții pentru tineret, printre altele, prin elaborarea de abordări bazate pe parteneriat (inclusiv a celor care implică servicii de sprijin pentru tineret), prin intervenție și activare timpurie, prin măsuri de sprijin pentru integrarea pe piața muncii (inclusiv de îmbunătățire a competențelor și măsuri legate de piața muncii), prin utilizarea fondurilor Uniunii Europene și prin evaluarea și îmbunătățirea continuă a mecanismelor.
            
         
      În domeniul ocupării forței de muncă
   
   
               33.
            
            
               Să consolideze participarea integrală și activă pe piața muncii cu ajutorul unor măsuri de incluziune activă, să promoveze creativitatea și inovația tinerilor în vederea desfășurării de activități independente, să sprijine antreprenoriatul și prima experiență de muncă.
            
         
               34.
            
            
               Să elimine obstacolele, inclusiv cele legate de vârstă și alte forme de discriminare, în calea (re)intrării pe piața muncii, să abordeze diferitele forme de muncă precară și, după caz, să analizeze posibilitățile de reducere a costurilor nesalariale cu forța de muncă, în vederea stimulării perspectivelor de angajare în rândul tinerilor (13).
            
         
               35.
            
            
               Să permită serviciilor de ocupare a forței de muncă, împreună cu organizațiile de tineret și cu alți parteneri care sprijină tinerii, să ofere orientare personalizată și planuri de acțiune individuale, incluzând sisteme de sprijin individual personalizat, pe baza principiului obligației reciproce într-un stadiu incipient.
            
         
               36.
            
            
               Să implice părțile interesate în politici pentru tineret și tinerii, precum și organizațiile de tineret și alte organizații ale societății civile, în conceperea și punerea în aplicare a unor politici adecvate, inclusiv a garanției pentru tineret, acordând o atenție specială mai ales potențialului activităților de tineret de a identifica tineri care riscă să ajungă în situație de NEET și de a stabili contacte între aceștia și prestatorii de servicii. Să abiliteze părțile interesate din domeniul tineretului să promoveze și să facă publicitate posibilităților oferite de Garanția pentru tineret și de alte inițiative din domeniul ocupării forței de muncă și al formării.
            
         
               37.
            
            
               Să contribuie integral la dezvoltarea EURES într-o veritabilă rețea paneuropeană de recrutare și de plasare a forței de muncă, concentrată pe satisfacerea necesităților pieței muncii în fiecare stat membru, incluzând ofertele de locuri de muncă ale serviciilor publice și private de ocupare a forței de muncă, precum și uceniciile și stagiile (14), după caz.
            
         
               38.
            
            
               Să sprijine reconcilierea între muncă, viața privată și cea de familie, în vederea prevenirii și evitării obstacolelor în vederea integrării pe piața muncii.
            
         INVITĂ COMISIA:
   
               39.
            
            
               Să ia în considerare schimbul de cele mai bune practici prin instrumente adecvate pe care le are la dispoziție, inclusiv printr-un raport de sinteză privind cele mai bune practici din statele membre cu privire la inițiativele vizând (re)integrarea tinerilor în situație de NEET în sistemele de ocupare a forței de muncă și de învățământ; să țină seama de alte studii de cercetare și de inițiative în acest domeniu și să disemineze rezultatele acestora; să exploateze bune practici care derivă din proiecte finanțate prin programele și fondurile UE (de exemplu, Tineretul în acțiune, Programul de învățare pe tot parcursul vieții, Erasmus+ și Fondul social european) și din rețelele de cooperare existente în domeniul politicii pentru tineret, precum Centrul european de cunoaștere privind politica pentru tineret (EKCYP).
            
         
               40.
            
            
               Să țină cont de informațiile din sectorul tineretului în evaluarea periodică, sistematică, a necesităților viitoare ale pieței muncii și a aptitudinilor și competențelor necesare.
            
         
               41.
            
            
               Să promoveze viitoarele programe ale UE pentru tineret, precum Erasmus+, și să se asigure că acestea se adresează, cu prioritate, tinerilor cu mai puține posibilități, în special celor în situație de NEET.
            
         
               42.
            
            
               Să promoveze dialogul între părțile interesate de chestiuni legate de tineret, inclusiv activitățile de tineret și reprezentanții mediului de afaceri, concentrându-se asupra tinerilor în situație de NEET, a orientării lor individuale și a dezvoltării de competențe sociale.
            
         
               43.
            
            
               Să abordeze, în cadrul unui seminar la nivel înalt, pe baza cooperării intersectoriale între mediul de afaceri, mediul academic, autoritățile publice, tineret și alte părți interesate, provocări și soluții posibile pentru tinerii în situație de NEET.
            
         
               44.
            
            
               Să continue să monitorizeze evoluțiile legate de conceperea, punerea în aplicare și rezultatele sistemelor de garanție pentru tineret prin supravegherea multilaterală a Comitetului pentru ocuparea forței de muncă în cadrul semestrului european, să analizeze impactul politicilor existente și să raporteze periodic cu privire la aceste evoluții.
            
         
               45.
            
            
               Să continue să sprijine eforturile statelor membre și cele ale altor părți interesate de a extinde oferta de posibilități de învățare bazată pe muncă de înaltă calitate, mai ales în cadrul Alianței europene pentru ucenicii, precum și să promoveze schimbul de cele mai bune practici și experiențe privind sistemele de ucenicii.
            
         
      (1)  În 2012, 7,5 milioane de tineri cu vârsta între 15 și 24 de ani și alte 6,5 milioane de tineri cu vârsta între 25 și 29 de ani nu erau încadrați profesional și nu urmau niciun program educațional sau de formare în Europa. Aceasta corespunde unei creșteri semnificative a procentajului de tineri clasificați drept NEET: în 2008, cifra era de 11 % dintre tinerii cu vârsta între 15 și 24 de ani și de 17 % dintre tinerii cu vârsta între 25 și 29 de ani; până în 2012, aceste cifre crescuseră la 13 % și, respectiv, 20 % (Eurostat).
   
      (2)  În cursul reuniunii sale din 19 mai 2010, Comitetul pentru ocuparea forței de muncă a convenit că definiția „tânărului care nu este încadrat profesional și nu urmează niciun program educațional sau de formare” include persoanele aflate în șomaj (conform definiției OIM), persoanele care nu urmează niciun program educațional sau de formare și persoanele inactive (conform definiției OIM) care nu urmează niciun program educațional sau de formare.
   A se vedea: http://ec.europa.eu/social/BlobServlet?docId=6602&langId=en
   
      (3)  NEET. Tineri care nu sunt încadrați profesional și nu urmează niciun program educațional sau de formare: Caracteristici, costuri și răspunsurile politicilor în Europa, pagina 2. Eurofound (2012).
   A se vedea: http://www.eurofound.europa.eu/pubdocs/2012/54/en/1/EF1254EN.pdf
   
      (4)  JO C 120, 26.4.2013, p. 1.
   
      (5)  În urma Comunicării Comisiei „Apel la acțiune pentru combaterea șomajului în rândul tinerilor” din iunie 2013 și a concluziilor aferente ale Consiliului European, statele membre cu regiuni care se confruntă cu rate ale șomajului în rândul tinerilor mai mari de 25 % ar trebui să prezinte un plan de punere în aplicare a garanției pentru tineret (PAGT) până în decembrie 2013, urmate de celelalte state membre în 2014.
   
      (6)  Concluzii comune ale Conferinței UE pentru tineret (Vilnius, 9-12 septembrie 2013).
   
      (7)  Concluziile Consiliului din 20 iunie 2013„Către investiții sociale pentru promovarea creșterii și coeziunii”.
   
      (8)  Recomandarea Consiliului din 28 iunie 2011 privind politicile de reducere a părăsirii timpurii a școlii (JO C 191, 1.7.2011, p. 1).
   
      (9)  A se vedea Recomandarea Consiliului din 28 iunie 2011 privind politicile de reducere a părăsirii timpurii a școlii (JO C 191, 1.7.2011, p. 1). Unul dintre obiectivele principale ale Strategiei Europa 2020, convenite de Consiliul European, este reducerea la mai puțin de 10 % a procentajului de tineri care abandonează timpuriu școala și de a asigura că cel puțin 40 % din tânăra generație dispune de o diplomă de învățământ superior sau de un echivalent al acesteia.
   
      (10)  Recomandarea Consiliului din 20 decembrie 2012 privind validarea învățării nonformale și informale (JO C 398, 22.12.2012, p. 1).
   
      (11)  Concluziile Consiliului privind educația și îngrijirea copiilor preșcolari: să oferim tuturor copiilor noștri cea mai bună pregătire pentru lumea de mâine (JO C 175, 15.6.2011, p. 8).
   
      (12)  Declarația Consiliului din 15 octombrie 2013 privind Alianța europeană pentru ucenicii.
   
      (13)  A se vedea Recomandarea Consiliului din 22 aprilie 2013 privind înființarea unei garanții pentru tineret (JO C 120, 26.4.2013, p. 1), punctul 16.
   
      (14)  Decizia de punere în aplicare a Comisiei din 26 noiembrie 2012 de punere în aplicare a Regulamentului (UE) nr. 492/2011 al Parlamentului European și al Consiliului cu privire la compensarea ofertelor și a cererilor de locuri de muncă și reinstituirea EURES (JO L 328, 28.11.2012, p. 21).